Diari Oficial de la Generalitat Valenciana


Sumari del DOGV 4931, del 25-01-2005 (2005/154)

Actuacions de juí ordinari número 217/2002. Cèdula de notificació.
------------------------------------------------------------------

### Dades del document

Número de DOGV
:   4931

Data del DOGV
:   25-01-2005

Secció del DOGV
:   IV. ADMINISTRACIÓ DE JUSTÍCIA - A) EDICTES I CÈDULES DE NOTIFICACIÓ D'INTERLOCUTÒRIES, PROVISIONS I SENTÈNCIES

Número del document
:   2005/154


Organisme emissor
:   Jutjat de Primera Instància Número 3 de Vila-real

Tipus de document
:   Anunci

Actuacions de juí ordinari número 217/2002. Cèdula de notificació. [2005/Q154]
  
Procediment: ordinari 217/2002
  
Jutge: Francisco Javier Izquierdo Martínez
  
Actor: Activaris, SL
  
Demandats: tenidors de les obligacions hipotecàries al portador de la finca 36.254, inscrita al Registre de la Propietat número 1 de Nules
  
«Sentència número 120/2004
  
Vila-real, 20 de juliol de 2004
  
Francisco Javier Izquierdo Martínez, jutge titular del Jutjat de Primera Instància número 3 de Vila-real i partit, ha vist el juí ordinari 217/2002, entaulat per la mercantil Activaris, SL (assistida pel lletrat Joaquín Martín Ortiz i representada per la procuradora Carmen Rubio Antonio) contra els tenidors de les obligacions hipotecàries al portador de la finca 36.254, inscrita al Registre de la Propietat número 1 de Nules (en rebel·lia, i sense assistència lletrada ni representació processal), pertoca dictar la present sentència sobre la base dels següents:
  
Antecedents de fet
  
1. Amb data de 24 de maig de 2002, la representació processal de la mercantil Activaris, SL, va presentar demanda de juí ordinari contra els tenidors de les obligacions hipotecàries al portador de la finca 36.254, inscrita al Registre de la Propietat número 1 de Nules, en què sol·licitava que es procedira a la cancel·lació de la hipoteca que gravava la finca 36.254, inscrita al Registre de la Propietat número 1 de Nules.
  
2. Admesa la demanda mitjançant interlocutòria d'este jutjat, se'n va conferir el trasllat als demandats, i se'ls va citar a termini perquè la contestaren en el termini de 20 dies, cosa que no van fer, i se'ls va declarar en rebel·lia mitjançant la provisió de data de 12 de desembre de 2002.
  
3. Feta l'audiència prèvia i citades les parts a l'acte del juí, este es va fer amb data de 23 d'abril de 2003, i es va dictar sentència amb data de 29 d'abril de 2003.
  
4. Apel·lada la sentència, i remeses les actuacions a l'Audiència Provincial, amb data de 23 d'octubre de 2003, la Secció Segona de l'Audiència Provincial de Castelló va dictar la interlocutòria per la qual es decretava la nul·litat de les actuacions amb retroacció al moment anterior al de la citació a termini dels demandats.
  
5. Rebudes les actuacions en este jutjat, citats a termini els demandats (sense que estos no hagen presentar cap un escrit de contestació), i declarats en rebel·lia, mitjançant la provisió es van citar les parts a l'acte de l'audiència prèvia, que es va fer amb data de 9 de juny de 2004.
  
6. Posteriorment, les parts citades van acudir a l'acte del juí, que es ha tingut lloc a la seu d'este jutjat amb data de hui, en què ha comparegut la part actora, els demandats no han comparegut, malgrat haver-los citat dins el termini i en la forma escaient. Obert l'acte del juí, s'hi van practicar com a proves les de documents (la part actora ha renunciat a la pràctica de l'interrogatori dels demandats). Les actuacions han quedat pendents de resolució.
  
7. En el present procediment s'han complit totes les formalitats legals.
  
Fonaments de dret
  
1. Exercita la part actora una acció de cancel·lació hipotecària a l'empara del que disposa l'article 156 de la Llei Hipotecària i 1.156 i següents del Codi Civil, ja que entén que, de les obligacions hipotecàries emeses mitjançant escriptura de data de 7 de desembre de 1984 (pel que fa a la finca 36.254 inscrita al Registre de la Propietat de Nules número 1, al tom 825, llibre 304, foli 106, inscripció tercera), una ja ha sigut cancel·lada atés que ja se n'ha fet efectiu l'import en el procediment d'execució hipotecària 262/1995 (sent-ne l'obligació la número 5 de la sèrie B), i unes altres ho ha sigut mitjançant cancel·lació inclosa en escriptura pública de data de 27 de novembre de 2000 (obligacions 3 i 4 de la sèrie B i obligacions 1, 2, 3 i 4 de la sèrie C). I es consigna judicialment l'import de la resta de les obligacions que s'havien emés més els interessos de l'article 114 de la Llei Hipotecària.
  
2. Pertoca, per tant, determinar si concorren els requisits legalment exigibles per a la cancel·lació de les obligacions hipotecàries sense oblidar que és constant la doctrina jurisprudencial expressiva que la declaració de rebel·lia dels demandats no suposa que els fets al·legats per la part actora es dispensen de qualsevol prova, sinó que, ans al contrari, a l'actora incumbix provar els fets constitutius de l'acció exercitada i a la demandada correspon la prova del fet modificatiu o extintiu de l'acció i que la doctrina del onus probandi (sent-ne estos principis recollits en l'actual article 217 de la Llei d'Enjudiciament Civil).
  
La possibilitat d'emissió d'obligacions o títols transmissibles per endós o al portador està reconeguda per la Llei Hipotecària (esta possibilitat es va esvair per a les persones físiques per la disposició addicional 3 de la Llei 2/1995, de 23 març, de Societats de Responsabilitat Limitada, a les quals els va prohibir emetre i garantir obligacions). En estes hipoteques, a diferència del que passa en una hipoteca ordinària, hi ha una indeterminació registral pel que fa al titular de la hipoteca, ja que este no el determina la inscripció, sinó que ho serà en cada moment qui resulte legitimat com a posseïdor del títol, com a conseqüència de la cadena de endossos o de la simple tradició del document, «sense necessitat de donar d'això coneixement al deutor ni de fer-se constar la transferència al registre» (article 150 de la Llei Hipotecària). En relació amb estes obligacions hipotecàries al portador (o a l'orde), com expressa la Resolució de la Direcció General dels Registres i del Notariat, de data 24 de gener de 1997, cal partir de la base que en el nostre dret la creació d'estos títols, com la dels transmissibles per endós, està sostreta al principi general de l'autonomia de la voluntat. La incorporació del crèdit subjacent al document, la força executiva d'este, la seua independència respecte de les vicissituds de la relació subjacent, la no oposabilitat al tenidor de les excepcions personals que beneficiaran el deutor davant el creditor segons el contracte causal encobert, són, entre unes altres, conseqüències que s'expliquen per tractar-se de títols destinats a circulació i per a afavorir esta i que, com a contrapartida, requerixen un formalisme rigorós.
  
En relació amb estes obligacions hipotecàries emeses al portador, l'article 156 de la Llei Hipotecària (encara en vigor) requerix el compliment d'una sèrie de pressuposts. Així establix que «la cancel·lació de les inscripcions d'hipoteques constituïdes en garantia de títols transmissibles mitjançant endós s'efectuarà amb la presentació de l'escriptura atorgada pels que hagen cobrat els crèdits, en la qual ha de constar haver-se inutilitzat en l'acte de l'atorgament els títols endossables, o sol·licitud firmada per estos interessats i pel deutor, a la qual s'acompanyen inutilitzats els títols a què es fa referència, o bé amb l'oferiment i la consignació previs de l'import dels títols, fets en els casos i amb els requisits establits en els articles 1.176 i següents del Codi Civil. Les inscripcions d'hipoteques constituïdes amb la finalitat de garantir títols al portador es cancel·laran totalment si es fa constar mitjançant acta notarial estar recollida i en poder del deutor tota l'emissió dels títols inutilitzats com cal. Així mateix, correspondrà la cancel·lació total si es presenten, almenys, las tres quartes parts dels títols emesos i s'assegura el pagament dels restants, i consigna l'import d'estos i el dels interessos que pertoquen en l'establiment públic destinat a este efecte. La cancel·lació, en est cas, s'haurà d'acordar mitjançant sentència, amb dues crides prèvies mitjançant edictes, publicats en el Boletín Oficial del Estado, i el temps de dos mesos de cada crida, a tots els qui es consideren amb dret a oposar-se a la cancel·lació. També es podran cancel·lar parcialment estes hipoteques amb la presentació d'acta notarial que indique que estan recollides i en poder del deutor, inutilitzades com cal, obligacions per un valor equivalent a l'import de la hipoteca parcial que es tracte d'extingir, sempre que estes obligacions ascendisquen, almenys, a la desena part del total de l'emissió. En este cas, si són vàries les finques hipotecades, es podran cancel·lar completament les inscripcions d'hipoteca d'una o vàries finques, la responsabilitat de la qual siga igual al valor de les obligacions recollides, o lliurar-se parcialment totes elles a prorrata, o en proporció a les seues respectives responsabilitats. També es podrà cancel·lar parcialment la hipoteca quan es presente acta notarial que acredite estar recollides i en poder del deutor, inutilitzades com cal, obligacions equivalents a l'import total de la responsabilitat perquè estiga afecta a la hipoteca una finca determinada, encara que estes obligacions no ascendisquen a la desena part del total de l'emissió. En est cas únicament es podrà cancel·lar la inscripció de la hipoteca que grave la finca que es tracte d'alliberar».
  
Pel que fa al cas concret, nos trobem amb els següents fets provats:
  
- Que la mercantil Activaris, SL, és propietària i titular de la finca 36.254 inscrita al Registre de la Propietat de Nules número 1 al tom 825, llibre 304, foli 106, inscripció tercera per haver-la adquirit, amb data de 27 de novembre de 2000, del seu anterior titular, ço és, de la mercantil Catalana Condal, SL (escriptura de compravenda acompanyada a la demanda com a documento 2).
  
- Que amb data de 7 de desembre de 1984, mitjançant escriptura pública es van emetre obligacions hipotecàries transmissibles mitjançant endós per a garantir un crèdit total de dotze milions de pessetes (còpia simple de l'escriptura d'emissió acompanyada a la demanda com a document 1).
  
- Que amb data de 27 de novembre de 2000, la mercantil Catalana Condal, SL, va atorgar escriptura pública per la qual es procedia a la cancel·lació parcial de la hipoteca (en concret obligacions hipotecàries números u, dos, tres i quatre de la sèrie C i els números 3 i 4 de la sèrie B) per valor de tres milions de pessetes o equivalents 18.030,36 euros.
  
- Que una de les obligacions (la número 5 de la sèrie B) ja s'havia cancel·lat perquè se n'havia fet efectiu l'import en el procediment d'execució hipotecària 262/1995 (cosa que es desprén del testimoniatge d'este procediment aportat a les actuacions).
  
- Que la mercantil Activaris, SL, ha realitzat la consignació judicial de la quantitat de 62.905,93 euros.
  
De la prova així practicada es desprén que la part actora no té les tres quartes parts dels 12 títols emesos (i que falten per cancel·lar les cèdules hipotecàries 1, 2 i 3 de la sèrie A per valor cada una de 2.000.000 de pessetes i les cèdules hipotecàries 1 i 2 de la sèrie B per valor cada una d'1.000.000 de pessetes), raó per la qual no es complixen els requisits de l'article 156 de la Llei Hipotecària, i això malgrat que per la part actora s'ha efectuat la consignació judicial de l'import corresponent a totes elles, ja que esta consignació és un pressupost però no l'únic perquè es puga procedir a esta cancel·lació hipotecària, sense perjuí que, arribat el moment, s'hi puga produir la prescripció de les accions que tutelen els desconeguts portadors de les cèdules no aportades en actuacions, la qual es produirà als 20 anys comptadors des que poguera ser exercitada (ço és, des del moment de l'emissió), de conformitat amb el que disposen els articles 1.964 i 1.969 del Codi Civil i 128 de la Llei Hipotecària.
  
3. Pel que fa a les costes, l'article 396 de la Llei d'Enjudiciament Civil establix que «en els processos declaratius, les costes de la primera instància s'imposaran a la part que haja vist rebutjades totes les seues pretensions, tret que el tribunal aprecie, i així ho raone, que el cas presentava seriosos dubtes de fet o de dret».
  
En este cas es dicta una sentència desestimatòria de la demanda, i és procedent imposar les costes a la part actora.
  
Vists els preceptes legals esmentats i els altres d'obligada aplicació.
  
Decisió
  
Que desestime íntegrament la demanda de cancel·lació d'obligacions hipotecàries interposada per l'actora, i la condemne al pagament de les costes processals.
  
Notifiqueu a les parts la present resolució, i advertiu-los que no és ferma, i que contra esta s'hi pot interposar un recurs d'apel·lació que cal preparar davant d'este jutjat en el termini de cinc dies.
  
Lliureu un testimoniatge de la present sentència que s'unirà a les presents actuacions. L'original romandrà al llibre de sentències d'este jutjat.
  
Esta és la meua sentència, que pronuncie, mane i firme».
  
Publicació: la sentència anterior l'ha llegida i publicada el jutge que la va dictar en el dia de hui i en audiència pública, en done fe.